 Moment istoric. Primele doze de vaccin Pfizer au plecat din Belgia spre țările din Uniunea Europeană.
Primele doze de vaccin au plecat de la uzina Pfizer, din Belgia. Trei camionete frigorifice escortate de poliţie au părăsit uzina de la Puurs. Toate transporturile de vaccin din Uniunea Europeană vor fi escortate de poliţie.
Primele doze de vaccin Pfizer/BioNTech au plecat de la uzina Pfizer din Belgia. Trei camionete frigorifice au părăsit uzina escortate de două maşini de poliţie, dar compania a refuzat să spună care este destinaţia lor, iar presa a fost ţinută la distanţă. Agenţia France Presse scrie că una dintre maşini avea număr de înmatriculare polonez. Vaccinul va fi dus în toată Europa de firma belgiană H. Essers, specializată în logistică medicală şi care colaborează de 15 ani cu Pfizer. Compania are 600 de vehicule cu temepratură controlată. Toate transporturile vor fi escortate de poliţie, iar turnul de control al companiei va supraveghea în permanenţă temperatura încărcăturilor.